Binnekort in tuig as senior dosent by OSM | Netwerk24
Deur Elretha Britz 01 Maart 2021 15:16
Dr. A.D. Sonkanise ka Nkosi
Hy sal oorneem by Gerda Pretorius, koördineerder van musiekopvoedkunde en -praktyk, wat aftree.
Dr. A.D. Sonkanise ka Nkosi, wat aan die departement van kinderopvoeding by die Universiteit van Johannesburg verbonde is, het die afgelope 12 jaar verskeie poste in die onderwysveld beklee.
Sy studie het met 'n BMusHons (uitvoerend) aan die Universiteit van Pretoria (UP) begin waarna hy na die Noordwes-Universiteit is vir 'n BA-graad in musiek en gemeenskapsmusiek. Dit het hy in 2006 verwerf.
Vir die volgende stap in sy leerkurwe is hy na die Jyväskylä University of Applied Sciences in Finland waar hy in 2008 'n nagraadse diploma in orkes- en koordirigeerkuns voltooi het.
In 2009 het hy teruggekeer na die UP, eers vir 'n meestersgraad in musiekopvoeding en toe 'n PhD in toegepaste etnomusikologie wat hy in 2014 behaal het.
Steeds was hy nie klaar gestudeer nie en in 2017 het hy 'n meestersgraad in beleid en kunstebestuur aan die Wits School of the Arts behaal.
Nkosi het aan Marius Coetzee, innovasie- en ontwikkelingsbestuurder by die OSM, gesê hy fokus in sy navorsing hoofsaaklik op inheemse Afrika-musiekkuns, musiekopvoeding op skool, die opleiding van onderwysers en die kulturele en kreatiewe praktyk.
Die poste wat Nkosi oor 12 jaar in musiekopvoeding beklee het, sluit in dié as onderwyser, dosent in Afrikamusiek en in kunste-opvoeding.
Hy was ook al direkteur van 'n kultuursentrum, 'n opvoedkundebeampte en kunste- en geleentheidsbestuurder.
Meer oor: Universiteit Van Pretoria | Noordwes-Universiteit | Universiteit Van Johannesburg | Klassieke Musiek | Musiek | Universiteit Van Die Vrystaat